**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [**www.eakp.gr**](http://www.eakp.gr/), email: [**info@eakp.gr**](mailto:info@eakp.gr)

**ΔΕΛΤΙΟ ΤΥΠΟΥ Λαμία 27 Ιουλίου 2025**

**ΓΙΑ ΠΟΣΟ ΑΚΟΜΑ ΘΑ ΠΑΙΖΕΤΑΙ Η ΖΩΗ ΜΑΣ ΚΟΡΩΝΑ-ΓΡΑΜΜΑ;**

Τρία πυροσβεστικά οχήματα καταστράφηκαν ολοσχερώς χθες σε μέτωπο δασικής πυρκαγιάς στον Πισσώνα Ευβοίας. Οι συνάδελφοί μας, που επιχειρούσαν στο σημείο κάτω από εξαιρετικά επικίνδυνες συνθήκες, γλίτωσαν την τελευταία στιγμή, φέροντας εγκαύματα και ελαφρούς τραυματισμούς. **Αν οι αντιδράσεις τους δεν ήταν άμεσες, είναι βέβαιο ότι οι συνέπειες θα ήταν τραγικές.**

Το συγκεκριμένο περιστατικό έρχεται να επιβεβαιώσει, για πολλοστή φορά, ότι το πυροσβεστικό επάγγελμα είναι **ΒΑΡΥ, ΕΠΙΚΙΝΔΥΝΟ και ΑΝΘΥΓΙΕΙΝΟ** και η διαχρονική άρνηση για αναγνώριση, οι τεράστιες ελλείψεις σε προσωπικό, μέσα, υποδομές, μέτρα προστασίας και εκπαίδευση το καθιστούν ακόμη πιο ΒΑΡΥ, ΕΠΙΚΙΝΔΥΝΟ και ΑΝΘΥΓΙΕΙΝΟ!!

Όσα συνέβησαν στην πυρκαγιά στον Πισσώνα δεν ήταν ατύχημα. Ήταν αποτέλεσμα των διαλυτικών πολιτικών που εφαρμόζονται κοντά τρείς δεκαετίες από όλες τις κυβερνήσεις, στον τομέα της πυροπροστασίας και της δασοπροστασίας .

* Πότε επιτέλους θα αναγνωριστούν με πράξεις και όχι με υποκριτικά λόγια οι κίνδυνοι που αντιμετωπίζουμε καθημερινά;
* Πόσες φορές πρέπει να παίζουμε τη ζωή μας κορώνα - γράμματα, να μετράμε απώλειες και ολικές αναπηρίες αξιαγάπητων συναδέλφων για να γίνει το αυτονόητο;
* Πόσα ακόμα πυροσβεστικά οχήματα πρέπει να καταστραφούν για να βγουν τα ασφαλή συμπεράσματα για τα μέτρα ασφάλειας που πρέπει να παρθούν για τα επιχειρησιακά συμβάντα και να εκδοθεί το σχετικό Π.Δ. που καθυστερεί εδώ και 22 ολόκληρα χρόνια ;

**Καλούμε την Πολιτεία και το αρμόδιο Υπουργείο να σταματήσουν να παριστάνουν τους «θεατές». Απαιτούμε:**

* **Την άμεση ένταξη του πυροσβεστικού επαγγέλματος στα Βαρέα, Επικίνδυνα & Ανθυγιεινά επαγγέλματα.**
* **Επαρκή μέσα ατομικής προστασίας, σύγχρονα οχήματα και εξοπλισμό.**
* **Εφαρμογή των κανόνων υγιεινής και ασφάλειας, θέσπιση του Π.Δ. για τα επιχειρισιακά συμβάντα.**
* **Κατάργηση των επιφυλακών και πληρωμή της υπερεργασίας.**
* **Εφαρμογή πενθήμερης εβδομάδας εργασίας.**
* **Προσλήψεις μόνιμου προσωπικού σύμφωνα με τις σύγχρονες ανάγκες.**
* **Μεγαλύτερη διάρκεια στην εκπαίδευση του εποχικού προσωπικού που προσλήφθηκε για την νέα αντιπυρική περίοδο με Fast Track διαδικασίες.**

Δε θα δεχτούμε να θρηνήσουμε άλλους συναδέλφους στο βωμό της **«αντοχής της οικονομίας και των πολεμικών εξοπλισμών».** Οι τραυματισμοί των συναδέλφων μας και η καταστροφή των πυροσβεστικών οχημάτων στην μεγάλη πυρκαγιά στον Πισσώνα Εύβοιας είναι ακόμη μία ηχηρή προειδοποίηση σε συνέχεια των όσων παρόμοιων περιστατικών συνέβησαν και την περυσινή αντιπυρική περίοδο, ότι α**ν συνεχιστεί η ίδια καταστροφική πολιτική , η επόμενη θα είναι τραγωδία!!**

Το φιλότιμο, η αυτοθυσία και η αυταπάρνηση των πυροσβεστών δεν μπορεί και δεν πρέπει να συνεχίσουν να χρησιμοποιούνται ως άλλοθι για τη διαχρονική εγκατάλειψη και την υπερεγρασία.

**Ως εδώ!! ΑΠΑΙΤΟΥΜΕ: ΖΩΗ με αξιοπρέπεια. ΕΡΓΑΣΙΑ με ασφάλεια.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**